Diari Oficial de la Generalitat Valenciana


Sumari del DOGV 5769, del 23-05-2008 (2008/6398)

ORDE 8 de maig de 2008, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes gestionades per la Direcció General per al Canvi Climàtic per a l'exercici 2008, per al desenvolupament i l'adequació dels programes informàtics d'empreses gestores de residus al llenguatge estàndard E3L i implementació de la tramitació electrònica de documentació en matèria de residus perillosos mitjançant la plataforma telemàtica ADCR.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5769

Data del DOGV
:   23-05-2008

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2008/6398


Data del document
:   08-05-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * ajuda a les empreses
    * telecomunicació
    * ajuda pública
    * informàtica aplicada
    * comunicació de dades
    * suport econòmic
    * eliminació de residus

ORDE 8 de maig de 2008, de la Conselleria de Medi Ambient, Aigua, Urbanisme i Habitatge, per la qual es convoquen i s'aproven les bases reguladores de les ajudes gestionades per la Direcció General per al Canvi Climàtic per a l'exercici 2008, per al desenvolupament i l'adequació dels programes informàtics d'empreses gestores de residus al llenguatge estàndard E3L i implementació de la tramitació electrònica de documentació en matèria de residus perillosos mitjançant la plataforma telemàtica ADCR. [2008/6398]
En l'àmbit del mandat global de protecció del medi ambient de l'article 45 de la Constitució, la Generalitat, fent ús de la seua competència legislativa sobre la matèria, d'acord amb la Constitució i l'Estatut d'autonomia de la Comunitat Valenciana, va dictar la Llei 10/2000, de 12 de desembre, de residus de la Comunitat Valenciana, i el conjunt de les seues disposicions constitueixen l'expressió de la política de residus de la Generalitat, encaminada a la consecució dels objectius de prevenció en la producció de nous residus, disminució de la quantitat produïda i de la perillositat de les substàncies que els componen, valoritzant-los en la mesura que siga possible.
A més del règim general establit per la normativa per a la gestió de qualsevol tipus de residus i, en concret per a la seua valorització i eliminació, s'estableix per a la gestió de residus perillosos una sèrie de condicions, requisits i obligacions addicionals continguts en el capítol IV del títol III de la Llei 10/1998, de residus, en el títol III de la Llei 10/2000, de residus de la Comunitat Valenciana, i en el Reial decret 833/1988. Entre aquestes estan l'elaboració de notificacions prèvies de trasllat i de documents de control i seguiment l'objecte dels quals és el seguiment dels residus perillosos des del seu origen fins al seu tractament o eliminació, com també establir la titularitat del residu en cada trasllat.
En l'àmbit de la recent normativa comunitària dictada en el marc de la denominada societat de la informació, i d'acord amb la progressiva implantació de serveis en línia basats en tecnologies de la informació i les comunicacions que la Generalitat implementa, es va desenvolupar el sistema de comunicació telemàtica ADCR (Aplicació de Documents de Control de Residus), aprovat mitjançant una resolució del director general de Qualitat Ambiental de 24 de maig de 2004. Aquesta aplicació permet, mitjançant un procediment telemàtic via internet, la presentació dels diferents documents que productors i gestors de residus perillosos estan obligats a presentar en el moviment dels residus perillosos. ADCR permet emplenar aquests documents i lliurar-los a l'administració en un sol pas i de manera quasi automàtica, de manera que es faciliten i simplifiquen els tràmits administratius, entre altres, la presentació de les notificacions prèvies de trasllat i els documents de control i seguiment de residus perillosos, permetent així una optimització dels procediments d'una forma més còmoda, fiable i ràpida.
Recentment, la Llei 11/2007, de 22 de juny, d'accés electrònic dels ciutadans als serveis públics pretén donar un fort impuls a les possibilitats i els avantatges que té la societat de la informació, consagrant la relació amb les administracions públiques per mitjans electrònics com un dret dels ciutadans i com una obligació correlativa per a aquestes administracions. La generalització dels instruments telemàtics depén, en bona mesura, de l'impuls que reba de les administracions públiques.
Juntament amb això, l'aplicació, d'una banda, del Reglament (CE) núm. 166/2006 del Parlament Europeu i del Consell, de 18 de gener de 2006, relatiu a l'establiment d'un registre europeu d'emissions i transferències de contaminants (E-PRTR) traslladat mitjançant el Reial decret 508/2007, de 20 d'abril i, d'un altra, del Reglament (CE) núm. 2150/2002 del Parlament Europeu i del Consell, de 25 de novembre de 2002, relatiu a les estadístiques sobre els residus, imposen la necessitat disposar de dades regulars, comparables, recents i representatives sobre producció, reciclatge, reutilització i eliminació de residus per a la supervisió efectiva de l'aplicació de la política comunitària en matèria de gestió de residus.
Per tot el que s'ha exposat, com a conseqüència de les majors exigències d'informació estadística regular, representativa i fiable, l'aplicació ADCR llançada el 2004 es transforma en la plataforma telemàtica ADCR, adaptada a l'Environmental Electronic Exchange Language (E3L).
E3L és un llenguatge estàndard desenvolupat en el marc del denominat Projecte ÈTER, projecte en què han intervingut diverses comunitats autònomes, i els objectius principals del qual són els següents:
1. Aconseguir l'harmonització de dades i processos en els sistemes d'informació de les comunitats autònomes i que aquelles que no disposen en l'actualitat de sistemes d'informació telemàtics tinguen al seu abast una base comuna per a poder desenvolupar-les.
2. Millorar la fiabilitat i la qualitat de les dades estadístiques sobre producció, transport i gestió dels residus industrials a Espanya.
3. Complir la legislació europea vigent sobre informació d'estadístiques de residus industrials en format electrònic.
En l'àmbit de l'esmentat projecte s'ha adoptat un llenguatge estàndard comú que han d'utilitzar, tant les administracions públiques com els agents econòmics intervinents en matèria de residus perillosos, que permeta que qualsevol interlocutor nacional puga operar amb les distintes administracions participants sense necessitat de procés manual i complir així de forma més àgil i eficaç les obligacions documentals i d'informació exigibles a productors i gestors de residus, permetent igualment la remissió posterior de la informació per les comunitats autònomes al Ministeri de Medi Ambient i Medi Rural i Marí i, a través d'aquest, a la Unió Europea.
Es pretén que l'empresa privada puga disposar d'un únic format electrònic d'informació de la gestió de residus per a tot l'Estat espanyol, com també la semblança de requeriments en les eines informàtiques de totes les comunitats autònomes en benefici de les empreses i de la mateixa Administració.
Igualment, es pretén la fàcil elaboració d'estadístiques de les comunitats autònomes cap al Ministeri de Medi Ambient i Medi Rural i Marí, a fi de complir l'obligació dels països membres d'informar en matèria d'estadístiques de residus en format electrònic, obligació establida pel Reglament 782/2005, de la Comissió Europea, vigent des de maig de 2005.
L'existència d'un llenguatge comú implica necessàriament que les aplicacions informàtiques utilitzades pels gestors de residus perilloses s'ajusten als estàndards definits en E3L de manera que la informació introduïda a través de la plataforma ADCR en els servidors de la conselleria competent en medi ambient siga compatible amb l'esmentat llenguatge estàndard.
Així mateix, per a configurar una administració moderna que faça del principi d'eficàcia i eficiència un eix vertebrador, resulta necessari impulsar la utilització pels agents implicats de la plataforma telemàtica ACDR, promovent l'ús de les comunicacions electròniques. Fomentar la seua utilització resulta indispensable en la mesura que la Llei 11/2007, de 22 de juny, d'accés electrònic dels ciutadans als serveis públics, permet que reglamentàriament les administracions públiques puguen establir l'obligatorietat de comunicar-se amb aquestes utilitzant sols mitjans electrònics, quan els interessats es corresponguen amb persones jurídiques o col·lectius de persones físiques que per raó de la seua capacitat econòmica o tècnica, dedicació professional o altres motius acreditats tinguen garantit l'accés i la disponibilitat dels mitjans tecnològics necessaris.
Per raó d'aquesta previsió legal, és indispensable no sols el desenvolupament i l'adaptació dels mitjans de què disposa l'administració, sinó, paral·lelament, potenciar el desenvolupament i la utilització d'aquests mitjans per aquells col·lectius que operen quasi diàriament amb l'administració i que estan obligats a subministrar-li la informació derivada de les activitats que tenen autoritzades, concretament i pel que ara ateny, en l'àmbit de la gestió dels residus perillosos.
Les competències en matèria de medi ambient estan assignades a la conselleria de Medi Ambient, Aigua, Urbanisme i Habitatge pel Decret 7/2007, de 28 de juny, del president de la Generalitat, pel qual es determinen les conselleries en què s'organitza l'administració de la Generalitat, i les relatives a residus s'exerceixen mitjançant la Direcció General per al Canvi Climàtic conforme al Decret 92/2007, de 6 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.
Per raó de quant antecedeix, d'acord amb les facultats que em confereix l'article 28 de la Llei 5/1983, de 30 de desembre, del Consell, i l'article 47.3 del Text refós de la llei d'hisenda pública de la Generalitat Valenciana, aprovat pel Decret legislatiu de 26 de juny de 1991,
ORDENE
Article 1. Objecte
L'objecte d'aquesta ordre és convocar, per a l'exercici 2008, la concessió de subvencions per a l'adequació de les aplicacions informàtiques (programari de gestió a mida) dels gestors de residus perillosos autoritzats a la Comunitat Valenciana al llenguatge estàndard Environmental Electronic Exchange Language (E3L) per a l'intercanvi de dades relatives a la producció i gestió de residus perillosos, com a pas previ a la utilització de la plataforma telemàtica ADCR de la Direcció General per al Canvi Climàtic per a la transmissió d'aquestes dades.
S'aproven, igualment, les bases per les quals es regeix la convocatòria.
Article 2. Finançament de les ajudes
Les subvencions es concediran a càrrec de l'aplicació pressupostària 81.87.72.252.27.6, línia T6251000 dels pressupostos de la Generalitat per al 2008, fins a un import global màxim de cent vuitanta mil euros (180.000,00 euros).
Article 3. No subjecció a l'article 87 del TCE
A l'efecte del que disposen els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, es considera que aquesta concessió d'ajuda no requereix que es notifique a la Comissió Europea perquè no reuneix tots els requisits de l'apartat 1 de l'article 87 del Tractat CE. En concret, perquè, pel fet de tenir per objecte l'establiment de mesures perquè les empreses s'adapten, pel que fa al programari per a la remissió d'informació a l'administració, a la plataforma telemàtica que la mateixa Administració té implantada i en desenvolupament, a fi d'evitar les transaccions en paper i permetre un tractament eficaç de la informació, no pot falsejar la competència ni afectar els intercanvis comercials entre estats membres.
DISPOSICIONS FINALS
Primera
En tot allò no regulat en aquesta ordre, caldrà ajustar-se al que disposa la Llei d'hisenda pública de la Generalitat Valenciana, el text refós de la qual va ser aprovat per Decret legislatiu de 26 de juny de 1991, de la Generalitat Valenciana, i en els preceptes bàsics de la Llei 38/2003, de 17 de novembre, general de subvencions i del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.
Segona
Aquesta ordre entrarà en vigor a partir de l'endemà de la publicació en el Diari Oficial de la Comunitat Valenciana.
Tercera
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
Tot això, sense perjudici de la interposició de recurs potestatiu de reposició davant de l'autoritat que dicta l'acte, en el termini d'un mes comptador des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
València, 8 de maig de 2008
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX
Bases per les quals es regula la convocatòria de subvencions per al desenvolupament o l'adaptació dels programes informàtics d'empreses gestores de residus perillosos al llenguatge estàndard E3L i la implementació de la tramitació electrònica de documentació en matèria de residus perillosos a través de la plataforma ADCR de la Direcció General per al Canvi Climàtic durant l'exercici 2008
Base 1. Beneficiaris
1. Podran sol·licitar i, si és el cas, ser beneficiaris d'aquestes subvencions, únicament les empreses, persones físiques o jurídiques, autoritzades per la Direcció General per al Canvi Climàtic per a efectuar a la Comunitat Valenciana operacions de gestió de residus perillosos, que reunisquen els requisits següents:
- Que l'empresa dispose d'autorització administrativa per a realitzar alguna de les operacions de gestió de residus perillosos per les quals s'assumisca la titularitat del residu perillós (s'exclouen, en conseqüència, les activitats o operacions de transport per compte de tercers).
- Que en el cas d'operacions d'emmagatzematge o tractament, l'empresa dispose almenys d'un centre autoritzat a la Comunitat Valenciana per a la realització d'aquestes operacions de gestió de residus perillosos.
2. L'ajuda es concedirà a nivell d'empresa, independentment del nombre de centres que tinga autoritzats a la Comunitat Valenciana.
3. No podran obtenir la condició de beneficiari de les ajudes les persones o entitats en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
Base 2. Actuacions objecte d'ajuda
Es podran concedir ajudes per a actuacions d'inversió consistents en el desenvolupament i l'adaptació al llenguatge estàndard Environmental Electronic Exchange Language (E3L) dels programes o aplicacions informàtiques (programari de gestió) utilitzats per l'empresa en l'elaboració i remissió de documents i informació en matèria de gestió de residus perillosos a la conselleria competent al medi ambient: notificacions prèvies de trasllat dels esmentats residus, documents de control i seguiment de residus perillosos, fulls de control de recollida, documents A o B de gestió d'olis usats.
L'esmentat llenguatge E3L està disponible en el web de la conselleria de Medi Ambient, Aigua, Urbanisme i Habitatge.
Base 3. Despeses subvencionables i període d'execució de la inversió
1. Seran despeses subvencionables els costos externs derivats dels treballs de desenvolupament i adaptació del programari utilitzat per l'empresa al llenguatge E3L per al subministrament i intercanvi d'informació amb la conselleria competent en medi ambient en matèria de gestió de residus perillosos, incloent els costos externs que, en concepte d'estudi i anàlisi prèvia, resulten directament relacionats i necessaris per a l'esmentada adaptació, sempre que aquests costos es materialitzen en la inversió objecte de subvenció i dins d'aquest exercici econòmic.
2. Les actuacions subvencionades hauran de ser executades després de la presentació de la sol·licitud de subvenció i estar concloses per a la seua validació formal per la conselleria competent en medi ambient abans del 15 de novembre de 2008. S'entendran executades les actuacions facturades en aquest període.
Base 4. Costos i inversions no subvencionables
1. L'IVA satisfet per la prestació dels serveis facturats i en general qualsevol impost pagat pel beneficiari.
2. Despeses de personal intern de l'empresa, siga quin siga el centre gestor en què presten els seus serveis.
3. Despeses financeres de qualsevol naturalesa.
4. Despeses en material fungible, material consumible d'informàtica o qualsevol altre material de semblants característiques.
5. Despeses de comprovació del funcionament de les inversions una vegada realitzades.
6. Despeses corrents (telèfon, fax, aigua, llum i gas, etc.).
7. Inversions de substitució o nova compra de maquinari, maquinària i equips informàtics, i accessoris d'aquests.
8. Adquisició de terrenys, construcció d'edificis i naus industrials i obra civil.
9. Despeses en concepte d'arrendament de qualsevol tipus.
10. Qualssevulla altres despeses que no estiguen definides o que no tinguen com a finalitat l'objecte de la subvenció, com també les no imputables directament als projectes.
Base 5. Quantia de les ajudes
1. La quantia de les ajudes serà el resultat d'aplicar al total de despeses subvencionables el percentatge del 60%.
2. El percentatge d'ajuda previst podrà incrementar-se o, si és el cas, reduir-se, en funció de la consignació pressupostària disponible en l'exercici.
3. En el cas que aplicant el percentatge inicialment previst, el total de les subvencions sol·licitades i susceptibles de ser reconegudes supere la dotació pressupostària disponible, la comissió de valoració podrà proposar els percentatges de subvenció que s'han d'aplicar tenint en compte els criteris de valoració previstos en aquesta ordre per a respectar el límit pressupostari. Igualment, la comissió podrà proposar l'establiment d'un límit màxim entre 6.000 i 12.000 euros per beneficiari.
4. Si aplicant el percentatge d'ajuda previst, el total de les subvencions sol·licitades i susceptibles de ser reconegudes resulta inferior al crèdit disponible, la comissió de valoració podrà proposar l'increment del percentatge de subvenció que s'ha d'aplicar tenint en compte els criteris de valoració previstos en aquesta ordre, respectant el límit pressupostari i, si escau, el màxim per beneficiari.
5. L'import de les ajudes regulades en aquesta ordre en cap cas podrà ser de tal quantia que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'actuació que ha d'efectuar el beneficiari.
Base 6. Obligacions dels beneficiaris
1. Els beneficiaris de les ajudes hauran de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i les condicions, com també la realització del projecte o activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació, que ha d'efectuar l'òrgan concedent, com també qualssevol altres de comprovació i control financer que corresponen a la Intervenció General en relació amb les subvencions i ajudes concedides, aportant quanta informació els siga requerida en l'exercici d'aquestes actuacions.
d) Acreditar amb anterioritat al moment de dictar-se la proposta de resolució de concessió que es troben al corrent en el compliment de les seues obligacions tributàries i enfront de la Seguretat Social.
e) Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.
f) Complir amb la normativa vigent en matèria de medi ambient.
g) Complir amb la normativa sobre integració laboral de persones amb discapacitat, Llei 11/2003, de 10 d'abril, de la Generalitat, sobre l'Estatut de les persones amb discapacitat.
h) Les altres previstes en l'article 14 de la Llei 38/2003, de 17 de novembre, general de subvencions.
2. De manera específica, el beneficiari s'obliga a utilitzar la plataforma telemàtica ADCR de la conselleria competent en medi ambient, per a la presentació de documents relatius al moviment de residus perillosos.
3. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent, i escaurà el reintegrament de la subvenció en cas d'haver sigut satisfeta aquesta.
Base 7. Procediment
La concessió de les ajudes es realitzarà mitjançant el procediment de concurrència competitiva a què es refereix l'article 22 i següents de la Llei 38/2003, de 17 de novembre, general de subvencions.
Base 8. Sol·licituds i documentació
1. La sol·licitud s'haurà de presentar en imprés normalitzat (model adjunt) i haurà d'anar subscrita pel representant legal de l'empresa.
2. No seran admeses a tràmit, sense possibilitat d'esmena i s'arxivaran, les sol·licituds que no es presenten en el termini establit.
3. Les sol·licituds hauran d'assenyalar les actuacions que s'han d'efectuar, i també el pressupost d'aquestes, i hauran d'anar acompanyades de la documentació següent:
3.1. La que acredite la personalitat del sol·licitant, presentant els documents següents:
a) Empreses individuals: fotocòpia del document nacional d'identitat (DNI/NIF) o passaport en vigor.
b) Societats civils o comunitats de béns:
- Fotocòpia del DNI/NIF o passaport en vigor de tots els socis/comuners.
- Fotocòpia de la targeta d'identificació fiscal, CIF.
- Fotocòpia compulsada de l'escriptura de constitució i modificació, si és el cas.
- Autorització original de la resta dels socis/comuners diferents del que presenta la sol·licitud.
c) Societats mercantils:
- Còpia compulsada de l'escriptura de constitució o modificació, si és el cas, i dels estatuts vigents registrats.
- En el cas que la societat no estiga inscrita, sol·licitud d'inscripció davant del registre mercantil.
- Fotocòpia de la targeta d'identificació fiscal, CIF.
- Fotocòpia del DNI/NIF o passaport en vigor del representant que firma la sol·licitud.
- Fotocòpia compulsada del poder actual i inscrit en el registre mercantil del representant legal que presenta la sol·licitud.
3.2. Memòria descriptiva de la inversió per a la qual se sol·licita la subvenció.
3.3. Declaració responsable del representant legal de l'empresa, segons model adjunt, respecte dels aspectes següents:
- Que l'empresa compleix les condicions per a ser beneficiària d'acord amb els requisits establits en la base 1 de l'annex.
- Que són certes les dades consignades relatives a la quantitat anual de cada tipus dels documents (documents de control i seguiment de residus perillosos, fulls de control de recollida, documents A i B de gestió d'olis usats) amb origen a la Comunitat Valencià utilitzats durant l'any 2007, com també la quantitat anual gestionada de residus perillosos consignada en les memòries anuals corresponents a l'any 2006.
- Que l'empresa no està incursa en cap de les circumstàncies establides en l'article 13.2 de la Llei 38/2003, de 17 de novembre, general de subvencions, que impedisquen obtenir la condició de beneficiari.
3.4. Declaració responsable subscrita pel representant legal de l'empresa d'utilització de la plataforma telemàtica ADCR de la conselleria competent en medi ambient en la tramitació de documents i remissió d'informació en matèria de residus perillosos (model adjunt).
3.5. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció (model adjunt). En cas de no tenir subvencions sol·licitades o concedides, hauran de marcar-se les caselles corresponents.
3.6. Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar exempt, segons els articles 5 i 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat (model adjunt).
3.7. Imprés d'alta de tercers per a pagaments de la Generalitat Valenciana degudament emplenat (model adjunt).
3.8. Acreditació d'estar al corrent en les obligacions tributàries i amb la Seguretat Social en els termes establits en l'article 22 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, de 2003, general de subvencions i de conformitat amb el que disposa l'Ordre de 30 de maig de 1996, de la conselleria d'Economia i Hisenda (DOGV 2775, de 21.06.96): original o còpia compulsada dels certificats de l'Agència Estatal d'Administració Tributària i de la conselleria d'Economia, Hisenda i Ocupació de la Generalitat pel que fa a les obligacions tributàries i certificat de la Tresoreria General de la Seguretat Social pel que fa a les obligacions amb la Seguretat Social.
4. En el cas que els documents exigits que han d'acompanyar la sol·licitud de concessió d'ajudes ja estiguen en poder de la conselleria competent en medi ambient, el sol·licitant podrà acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o la dependència a què van ser dirigits, la identificació del procediment en què consten i que no hagen transcorregut més de cinc anys des de la finalització del procediment a què corresponguen.
5. Quan la sol·licitud no reunisca els requisits establits en aquesta ordre o no s'adjunte la documentació que d'acord amb aquesta resulte exigible, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, es requerirà al sol·licitant perquè en el termini de deu dies esmene la falta o adjunte la documentació necessària amb indicació que, si no ho fa així, se li tindrà per desistit de la seua petició.
6. La Direcció General per al Canvi Climàtic podrà requerir del sol·licitant qualsevol altra dada, document i informe complementari que resulte necessari per a la resolució de l'expedient, com també l'acreditació dels requisits a què es refereix la documentació aportada.
Base 9. Lloc i termini de presentació
1. Les persones interessades podran presentar les sol·licituds en el Registre General de la conselleria de Medi Ambient, Aigua, Urbanisme i Habitatge, al carrer de Francesc Cubells, núm. 7, de València, com també en els Serveis Territorials d'aquesta sitis a Alacant (carrer de Churruca, 29), Castelló (avinguda dels Germans Bou, 47) i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desenvolupament del que estableix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la conselleria competent en medi ambient siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la conselleria competent en medi ambient.
3. El termini de presentació de les sol·licituds serà d'un mes comptador des de l'endemà de la publicació d'aquesta ordre. L'últim dia de termini serà aquell que coincidisca, el mes següent, amb el dia de la publicació en el Diari Oficial de la Comunitat Valenciana.
Base 10. Ordenació i instrucció del procediment
L'òrgan encarregat de l'ordenació i instrucció del procediment serà la Direcció General per al Canvi Climàtic, la qual, d'ofici, acordarà totes les actuacions necessàries per a la determinació, coneixement i comprovació de les dades per raó de les quals ha de pronunciar-se la resolució.
Base 11. Valoració i proposta de resolució
1. La comissió indicada en l'apartat següent seleccionarà les sol·licituds que reunisquen els requisits exigits en la convocatòria, i proposarà la desestimació d'aquelles que no els complisquen. Seleccionades les sol·licituds, la comissió les valorarà d'acord amb els criteris establits en aquesta base i d'acord amb la disponibilitat pressupostària.
2. La valoració i selecció de les sol·licituds la realitzarà una comissió integrada per:
- el/la titular de l'Àrea de Residus, o persona que designe, la qual la presidirà,
- el/la titular del Servei de Residus Industrials
- el/la titular del Servei d'Informàtica,
- almenys un tècnic de cadascun dels serveis esmentats. Un tècnic del Servei de Residus Industrials actuarà com a secretari de la comissió, i estendrà la corresponent acta de les actuacions.
3. La comissió formularà proposta de resolució motivada a l'òrgan concedent.
4. Es tindran en compte els criteris de valoració següents:
1r) Quantitat anual gestionada de residus perillosos segons les dades de les memòries anuals corresponents a l'any 2006: de 2 a 20 punts en funció de les quantitats gestionades.
2n) Quantitat anual de documents de control i seguiment, fulls de recollida i documents A i B d'olis amb origen a la Comunitat Valenciana utilitzats l'any 2007: d'1 a 5 punts per tipus de document, i s'estableixen trams d'importància ponderada pel que fa a la quantitat d'informació continguda en funció del document de què es tracte.
5. La comissió avaluadora proposarà els percentatges que s'han d'aplicar per a respectar el límit de la consignació pressupostària disponible, com també, si escau, el límit màxim per beneficiari d'acord amb el que estableix la base 5.
6. La proposta haurà de contenir les sol·licituds desestimades, i el motiu de la desestimació, les sol·licituds estimades, la quantia subvencionable que s'ha de justificar i l'import de l'ajuda que s'ha de concedir a cada beneficiari, indicant els percentatges finalment aplicables per a la seua determinació, en funció de la consignació pressupostària disponible i, si escau, el límit màxim per beneficiari.
Base 12. Resolució de la concessió d'ajudes
1. La resolució la dictarà el conseller de Medi Ambient, Aigua, Urbanisme i Habitatge, i contindrà la llista de beneficiaris, la quantia subvencionable que s'ha de justificar i l'import de l'ajuda concedida a cada beneficiari, com també, si és el cas, el termini o la data límit per a la presentació de la documentació justificativa de les subvencions concedides, i haurà de fer constar de forma expressa la desestimació de la resta de sol·licituds.
2. La resolució es publicarà en el Diari Oficial de la Comunitat Valenciana, d'acord amb el que estableix l'article 59.5.b) de la Llei 30/1992, de 26 de novembre, de règim jurídic de les administracions públiques i del procediment administratiu comú.
3. El termini màxim per a resoldre les sol·licituds d'ajuda serà de tres mesos comptadors des de la data de la finalització del termini de presentació de sol·licituds. Transcorregut aquest termini sense haver-se notificat resolució expressa, els interessats podran entendre desestimades les seues sol·licituds per silenci administratiu en els termes que preveu l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, com també en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.
Base 13. Recursos
1. Contra les resolucions adoptades, les quals posaran fi a al via administrativa es podrà interposar recurs contenciós administratiu en el termini de dos mesos, comptadors des de l'endemà de la publicació o notificació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
2. Tot això sense perjudici de la interposició del recurs potestatiu de reposició, en el termini d'un mes, comptador des de l'endemà de la notificació o publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Base 14. Pagament i justificació de la subvenció
1. El pagament de la subvenció concedida s'efectuarà d'una sola vegada, amb justificació prèvia de la despesa corresponent a l'actuació realitzada i després de la verificació prèvia per part del Servei d'Informàtica de la utilització de la plataforma telemàtica ADCR per a la tramitació documental en matèria de residus perillosos. El Servei d'Informàtica emetrà a l'efecte el corresponent certificat.
2. Una vegada resolta la concessió de les ajudes, les empreses adjudicatàries rebran per part de la conselleria de Medi Ambient, Aigua, Urbanisme i Habitatge les instruccions concretes de quan i com realitzar les proves d'adaptació. Aquestes proves s'hauran de realitzar abans del 15 de novembre de 2008, data límit per a la presentació de la documentació justificativa, llevat que en la resolució de concessió s'establisca una data diferent.
3. Per a la percepció de la subvenció, les empreses beneficiàries hauran de presentar imprés de sol·licitud de cobrament (model adjunt), acompanyat de la documentació següent:
a) Justificació de la despesa subvencionable, presentant fotocòpies compulsades de les factures corresponents a l'actuació subvencionada, acompanyades de fotocòpies compulsades dels rebuts acreditatius del pagament d'aquestes factures, justificant de transferència o extracte bancari.
En cas que en un mateix document conste la factura i el rebut del seu pagament, haurà d'aparéixer en aquella el justificant de recepció amb firma llegible, antefirma i, si és el cas, segell de l'entitat emissora de la factura.
En cas de pagaments en moneda estrangera, s'haurà de presentar document bancari acreditant el contravalor en euros en la data de l'operació.
Qualsevol altre cas haurà de ser analitzat singularment.
Les factures hauran de complir el que disposa el Reial decret 2402/1985, de 18 de desembre, pel qual es regula el deure d'expedir i entregar factures que afecta els empresaris i professionals, i la resta de normativa vigent.
Només seran tinguts en compte els justificants de despesa de data posterior a la de presentació de la sol·licitud de subvenció i que corresponguen a inversions encara no executades en aquesta data.
b) En el supòsit que hi haja hagut alguna variació, en data presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'haurà d'aportar de nou el model adjunt actualitzat. En cas contrari, bastarà presentar declaració responsable efectuada pel representant legal de l'empresa, en la qual es faça constar que no han existit variacions respecte a la situació inicial declarada amb caràcter previ a la concessió de la subvenció.
c) Acreditació d'estar al corrent en les obligacions tributàries i amb la Seguretat Social en el cas que hagen transcorregut sis mesos des de l'emissió dels corresponents certificats presentats amb la sol·licitud de subvenció, llevat que l'import de la subvenció concedida siga inferior a 1.803,04 euros, segons el que disposa l'article 3.5 de l'Ordre de 30 de maig de 1996, de la conselleria d'Economia i Hisenda, sobre la forma d'acreditar els beneficiaris de subvencions l'exigència prevista en l'article 47.7 del Text refós de la llei d'hisenda pública de la Generalitat Valenciana.
4. El termini per a la presentació de la documentació justificativa finalitzarà en la data que establisca la resolució de concessió i, en el cas que no figurar en aquesta, la data límit serà el 15 de novembre de 2008.
Si, vençut el termini de justificació, el beneficiari no ha presentat la documentació pertinent, se li requerirà perquè l'aporte en el termini de deu dies, i se li comunicarà que transcorregut aquest sense atendre el requeriment, s'entendrà incomplida l'obligació de justificar, amb les conseqüències previstes en la base següent.
Base 15. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. L'incompliment pel beneficiari dels requisits i condicions que van donar lloc a l'atorgament de l'ajuda, la falta de justificació o la justificació insuficient de l'ajuda concedida en el termini establit a aquest efecte, com també la concurrència d'altres causes recollides en l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
3. La resolució corresponent serà dictada pel conseller de Medi Ambient, Aigua, Urbanisme i Habitatge.
Base 16. Del reintegrament de les ajudes
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
Base 17. Règim d'infraccions i sancions
El règim sancionador en la matèria regulada en aquesta ordre serà l'establit en el títol IV de la Llei 38/2003, de 17 de novembre, general de subvencions.